जहां लड़कियों के जन्म पर लगाए जाते हैं पेड़ वहां महिला का शव पेड़ पर लटका मिला
By: admin	| Last Updated: Tuesday, 22 July 2014 11:49 AM
भागलपुरः बिहार में आपराधिक मानसिकता वाले लोग अब पड़ोसी राज्य उत्तर प्रदेश की घटनाओं की तर्ज पर अपराध को अंजाम देने लगे हैं. भागलपुर जिले के धरहरा गांव की चर्चा जहां लड़की जन्म के बाद पौधा लगाने के लिए किया जाता है, वहीं मंगलवार को एक महिला का शव पेड़ से लटका हुआ मिला. पुलिस के अनुसार, गोपालपुर थाना के धरहरा गांव में मंगलवार को एक महिला का शव लीची के पेड़ लटका हुआ बरामद किया गया है. महिला की पहचान धरहरा गांव निवासी अंजु देवी के रूप में की गई है.
गोपालपुर के थाना प्रभारी जनक किशोर सिंह ने बताया कि अंजु के पति फोकिल सिंह के बयान के आधार पर थाना में मामला दर्ज कर लिया गया है, जिसमें मुकेश को आरोपी बनाया गया है.
प्राथमिकी में कहा गया है कि चार बच्चों की मां अंजु का प्रेम संबंध गांव के ही एक व्यक्ति मुकेश के साथ चल रहा था. मुकेश 10 दिन पूर्व अंजु को लेकर गांव से भाग गया था, परंतु समाज के दबाव के कारण उसे साथ लेकर वापस गांव आ गया. मुकेश भी तीन बच्चों का पिता है.
अंजु सोमवार को घास काटने गई जो घर लौटकर नहीं आई. मंगलवार की सुबह गांव के ही एक पेड़ से लटका उसका शव मिला. पुलिस ने आशंका जताई है कि अंजु की हत्या कर शव को पेड़ पर लटका दिया गया है. पुलिस मामले की छानबीन कर ही है.
उल्लेखनीय है कि धरहरा गांव में लड़की के जन्म के मौके पर परिजन पौधा लगाते हैं. बिहार के पूर्व मुख्यमंत्री नीतीश कुमार भी धरहरा गांव में जाकर पौधारोपण किया था.
Web Title: dead body
First Published: Tuesday, 22 July 2014 11:49 AM